**Informatīvais ziņojums**

**„Par optimālu prokuratūras iestāžu izvietošanu darbam piemērotās telpās Rīgā”**

Informatīvais ziņojums „Par optimālu prokuratūras iestāžu izvietošanu darbam piemērotās telpās Rīgā” (turpmāk – informatīvais ziņojums) sagatavots, pamatojoties uz Ministru prezidenta 2011.gada 13.aprīļa rīkojuma Nr.140 „Par darba grupu koncepcijas projekta izstrādei par prokuratūras iestāžu izvietošanu Rīgā” (turpmāk – MP rīkojums Nr.140) 2.punktu. Ar MP rīkojumu Nr.140 tika izveidota starpinstitūciju darba grupa, lai sagatavotu un tieslietu ministrs noteiktā kārtībā iesniegtu Ministru kabinetā koncepcijas projektu par optimālu prokuratūras iestāžu izvietošanu darbam piemērotās telpās Rīgā.

1. **Situācijas raksturojums**
	1. **Prokuratūras iestāžu izvietojums Rīgā šobrīd:**
	* Nekustamā īpašuma Dzirnavu ielā 113, Rīgā, administratīvās ēkas telpās ir izvietotas septiņas Rīgas pilsētā esošās prokuratūras iestādes: Rīgas pilsētas Centra rajona prokuratūra, Rīgas pilsētas Latgales priekšpilsētas prokuratūra, Rīgas pilsētas Vidzemes priekšpilsētas prokuratūra, Rīgas rajona prokuratūra, Specializētā vairāku nozaru prokuratūra, Finanšu un ekonomisko noziegumu izmeklēšanas prokuratūra un Narkotiku nelikumīgas aprites noziegumu izmeklēšanas prokuratūra. Kopējais telpās izvietoto darbinieku skaits ir ap 150.
	* Nekustamā īpašuma Kalpaka bulvārī 6, Rīgā, administratīvās ēkas telpās ir izvietota Ģenerālprokuratūra, Krimināltiesiskais departaments, Pirmstiesas izmeklēšanas uzraudzības nodaļa, Tiesās izskatāmo krimināllietu nodaļa, Sevišķi svarīgu lietu izmeklēšanas nodaļa, Darbības analīzes un vadības departaments, Metodikas nodaļa, Starptautiskās sadarbības nodaļa, Personu un valsts tiesību aizsardzības nodaļa, Tiesās izskatāmo civillietu nodaļa, Īpaši pilnvarotu prokuroru nodaļa, Rīgas tiesas apgabala prokuratūra, Organizētās noziedzības un citu nozaru specializētā prokuratūra un Administratīvā direktora dienests. Kopējais telpās izvietoto darbinieku skaits ir ap 270.
	* Nekustamā īpašuma Kr.Valdemāra ielā 17a, Rīgā, administratīvās ēkas telpās ir izvietoti Rīgas pilsētas Ziemeļu rajona prokuratūras 11 darbinieki.
	* Nekustamā īpašuma Stabu ielā 89, Rīgā, administratīvās ēkas telpās ir izvietoti Rīgas Autotransporta prokuratūras 13 darbinieki.
	* Nekustamā īpašuma Daugavgrīvas ielā 58, Rīgā, administratīvās ēkas telpās ir izvietoti Rīgas pilsētas Kurzemes rajona prokuratūras 14 darbinieki.
	* Nekustamā īpašuma E.Smiļģa ielā 44, Rīgā, administratīvās ēkas telpās ir izvietoti Rīgas pilsētas Zemgales priekšpilsētas prokuratūras 9 darbinieki.

Minēto nekustamo īpašumu telpās šobrīd ir izvietoti 467 prokuratūras iestāžu darbinieki.

* 1. **Informācija par nekustamajiem īpašumiem, kuru ēku telpās ir izvietotas prokuratūras iestādes:**
		1. Nekustamais īpašums Dzirnavu ielā 113, Rīgā (nekustamā īpašuma kadastra Nr. 0100 531 0068) sastāv no valsts īpašuma objekta sešstāvu administratīvās ēkas (būves kadastra apzīmējums 0100 030 0090 003) un ir saistīts ar citām personām piederošiem zemesgabaliem: Dzirnavu ielā 113, Rīgā, (kadastra Nr. 0100 030 0090); Dzirnavu ielā 111, Rīgā, (kadastra Nr.0100 030 0160); Dzirnavu ielā, Rīgā, (kadastra Nr.0100 030 2012) un Marijas ielā 14, Rīgā, (kadastra Nr.0100 030 0096):
1. būves kopējā platība – 3586,7 m2 (t.sk. lietderīgā platība – 3203,6 m2);
2. būves ekspluatācijas uzsākšanas gads – 1977.gads;
3. galvenais lietošanas veids pēc būvju klasifikācijas: biroju ēkas (klases kods 1220).
* Faktiskie izdevumi 2012.gada budžetā, kas saistīti ar zemes nomu un komunālajiem pakalpojumiem, ir LVL 62 677 (EUR 89 182), t.sk.:
* LVL 21 651 (EUR 30 807) izdevumiem zemes nomas maksai;
* LVL 41 026 (EUR 58 375) izdevumiem par komunālajiem pakalpojumiem (izdevumi par apkuri, ūdeni un kanalizāciju, elektroenerģiju, gāzi un pārējiem komunālajiem pakalpojumiem).
* Nekustamais īpašums saskaņā ar Ministru kabineta 2006.gada 9.maija rīkojumu Nr.319 „Par valsts nekustamā īpašuma vienotas pārvaldīšanas un apsaimniekošanas koncepciju” un, pamatojoties uz Ministru kabineta 2008.gada 11.decembra rīkojumu Nr.795 „Par Latvijas Republikas Prokuratūras valdījumā esošu valsts nekustamo īpašumu nodošanu Finanšu ministrijas valdījumā” (turpmāk – MK rīkojums Nr.795), 2009.gada 1.februārī nodots Finanšu ministrijas valdījumā un valsts akciju sabiedrības „Valsts nekustamie īpašumi” (turpmāk – VNĪ) pārvaldīšanā, un 2009.gada 27.februārī normatīvajos aktos noteiktajā kārtībā ierakstīts zemesgrāmatā uz valsts vārda Finanšu ministrijas personā.
* VNĪ saskaņā ar nekustamā īpašuma Dzirnavu ielā 113, Rīgā, apsaimniekošanas un lietošanas 2009.gada 30.jūnija līgumu Nr.2934 (Prokuratūras reģistrācijas Nr.: Prokuratūra 2009/036) līdz 2014.gada 31.decembrim ir nodevusi nekustamo īpašumu apsaimniekošanā Prokuratūrai. Saskaņā ar 2011.gada 29.marta vienošanos par grozījumiem apsaimniekošanas un lietošanas līgumā Nr.2934 (Prokuratūras reģistrācijas Nr.: Prokuratūra 2009/036) ar 2015.gada 1.janvāri tiek plānots pāriet uz nomas attiecībām, noslēdzot attiecīgu nekustamā īpašuma nomas līgumu. Nomas maksa tiks noteikta saskaņā ar Ministru kabineta 2010.gada 8.jūnija noteikumos Nr.515 „Noteikumi par valsts un pašvaldību mantas iznomāšanas kārtību, nomas maksas noteikšanas metodiku un nomas līguma tipveida nosacījumiem” (turpmāk – MK noteikumi Nr.515) noteiktajiem principiem un aprēķināšanas metodiku.
* 2006.gadā pēc prokuratūras iniciatīvas AS „Komunālprojekts”, veicot administratīvās ēkas Dzirnavu ielā 113, Rīgā, nesošo konstrukciju tehnisko apsekošanu, konstatēja, ka ilgstošas ekspluatācijas, ģeoloģisko faktoru ietekmē un projektēšanā pieļauto kļūdu dēļ, daļa ēkas konstruktīvo elementu ir nolietojušies, neatgriezeniski bojāti un deformējušies, nonākuši pirmsavārijas tehniskā stāvoklī, turpina intensīvi bojāties un nespēj pilnvērtīgi pildīt paredzētās funkcijas. Zemas nestspējas uzbērtās pamatnes grunts sablīvēšanās rezultātā notikusi nesošās sienas, kāpņu telpas sienas un vēdināšanas kameras sienas nevienmērīga sēšanās. Sienu sēšanās rezultātā deformējušās (ieliekušās) nesošās garenvirziena sijas, kas savukārt izraisījis ievērojamas augstāk izvietoto ēkas konstrukciju deformācijas. Uz ēkas mūra vislielākajām plaisām uzstādītajām ģipša kontrolmarkām konstatēti pārrāvumi ar atvērumu no 3 līdz 5 mm. Konstatētas arī jaunas plaisas, kas liecina par konstrukciju deformācijas intensīvu progresēšanu. AS „Komunālprojekts” atzinumā secināts:
* *pamati – dzelzsbetona, vietām ir bojāta hidroizolācija, sēšanās plaisas ēkas ziemeļu spārnā. Pirmā stāvā deformēti dzelzsbetona karkasa elementi (V veida balsti un rīģeļi);*
* *sienas – ķieģeļu mūris, vietām apmests. Ir apmetuma bojājumi, plaisas sienās ēkas ziemeļu spārnā. Nesošās sienās daudzviet redzamas progresējošas caurplaisas ar atvērumu līdz 15 mm, pamatu nevienmērīgas sēšanās rezultātā. Piebūves sienās ievērojami bojātas ilgstoša mitruma iedarbības rezultātā: vērojama apmetuma slāņa atdalīšanās, ķieģeļu mūra dziļa erozija un izdrupumi. Pagalma fasādē pirmsavārijas stāvoklī atrodas dažas no mitruma bojātas logu augšējās dekoratīvās stiegrota betona apmales un pārsedzes, kā arī malējās ķieģeļu apmales. Monolītā dzelzsbetona karkasa elementiem pirmajā stāvā (balstiem un sijām), nevienmērīga pamatu sēšanās rezultātā, redzamas bīstamas caurplaisas līdz 2 mm atvērumā. Pagalma ārsienas nosēduma deformācijas izliekums, no Dzirnavu ielas puses, ir 12 cm, piemērojot līmeņošanu ar optisko nivelieri un latu.*
* *pārsegumi – dzelzsbetona, pagraba pārsegumam korozijas rezultātā bojātas metāla sijas, ēkas ziemeļu spārnā pamatu sēšanās rezultātā apmetuma plaisas uz griestiem. Atsevišķas jumta pārseguma plātnes, kuras bojātas no mitruma, un visas metāla pasijas (saliktas no divām dubultām „T” velmētām sijām) aktu zālē, izmērītā izliece ir 4,9 cm (pieļaujamā izliece – 2,2 cm).*
* Saskaņā ar AS „Komunālprojekts” slēdzienu ēku ir iespējams saglabāt tikai steidzīgi veicot tās renovāciju, atjaunojot, nomainot, pastiprinot vai remontējot visus nolietojušos, deformējušos konstruktīvos elementus un nesošās būvkonstrukcijas. Ēkas renovācija veicama pēc atsevišķi izstrādāta un saskaņā ar Ministru kabineta 1997.gada 1.aprīļa noteikumos Nr.112 „Vispārīgie būvnoteikumi” noteiktajā kārtībā saskaņota un akceptēta būvprojekta.
* Ar Ministru prezidenta 2010.gada 6.decembra rezolūciju Nr.45/SAN-2579/18679 tika uzdots finanšu ministram A.Vilkam izvērtēt Ģenerālprokuratūras 2010.gada 1.decembra vēstulē Nr.1-4/22-2010 „Par ēkas Rīgā, Dzirnavu ielā 113 pirmsavārijas tehnisko stāvokli” minēto lūgumu, attiecībā uz nekustamā īpašuma Dzirnavu ielā 113, Rīgā, sliktā tehniskā stāvokļa uzlabošanai nepieciešamā finansējuma piešķiršanu.
* Piedaloties prokuratūras darbiniekiem, tika veikta ēkas Dzirnavu ielā 113, Rīgā, apsekošana un konstatēts, ka, nepalielinot slodzi, ēka nav bīstama izmantošanai biroja vajadzībām, tomēr ēkai tuvākajā laikā nepieciešams vispārējs remonts. Arī SIA „Hansaprojekts” 2010.gada 27.oktobra Tehniskās apsekošanas projektā minēts, ka ēkas atbilstības nodrošināšanai Latvijas būvnormatīva LBN 006-00 „Būtiskas prasības būvēm” prasībām, nepieciešams veikt ēkas renovāciju.
* Ņemot vērā nekustamā īpašuma Dzirnavu ielā 113, Rīgā tehnisko stāvokli, tas pastāvīgi tiek novērots (monitorēts) un atbilstoši apsaimniekotāja (Prokuratūras) 2013.gada augustā pušu tiekšanās laikā izteiktajam lūgumam, valsts akciju sabiedrības „Valsts nekustamie īpašumi” laika posmā no 2013.gada 1.oktobrim līdz 2013.gada 4.oktobrim atkārtoti tika veikts ēkas tehniskā stāvokļa apsekojums un 2013.gada 11.oktobrī sagatavots ēkas (būves) tehniskā stāvokļa izpētes atzinums, no kura izriet (citēts):

*„7. Slēdziens:*

1. *Apsekotais plaisājums veidojies ilgākā laika posmā pateicoties dažādiem, lielākoties no ēkas ekspluatācijas neatkarīgiem faktoriem. Daļa ēkas nesošo konstrukciju deformētas, saplaisājušas, izliektas un bojātas;*
2. *Uz apsekošanas brīdi plaisājums neuzrāda būtiska progresa pazīmes, tomēr kopš dokumentētas uzraudzības veikšanas plaisu progress nav apstājies;*
3. *Vispārējais plaisājums nav bīstams konstrukcijām un neapdraud cilvēku drošību pie noteikuma, ka nenotiks konstrukciju vērā ņemama papildus noslogošana vai slodžu izmaiņas. Ņemot vērā ēkas atrašanos (intensīvas satiksmes apstākļos) un pamatņu ģeoloģisko raksturojumu, kā arī Latvijas klimatiskos apstākļus to nav iespējams nodrošināt;*
4. *Kārtējā apsekošanā konstatēts, ka logstarpas mūra stabs 2.stāvā galvenajā kāpņu telpā būtiski bojāts. Tas saplaisājis, izdrupuši ķieģeļi, veidojas izkļāvumi. Iestājoties salam, rudenī piemirkusī konstrukcija tiks grauta arī ar iekšējiem spriegumiem. Konkrētā konstrukcija avārijas stāvoklī, tam iespējami tuvākā laikā ir jāveido perimetrālas savilces;*
5. *Ēkā arvien parādās jaunas, īsā laika posmā veidojošās būtiskas deformācijas. Ēkas nevienmērīgā sēšanās izraisa iekšējos spriegumus konstrukcijās, tādejādi turpmāko konstrukciju bojājumu attīstība nav prognozējama;*

*Pašreizējā stāvoklī ēkā atsevišķas konstrukcijas neatbilst LBN 006-00 „Būtiskās prasības būvēm” 4.2.punktā izvirzītajām prasībām, kura nepieļauj deformācijām pārsniegt pieļaujamās robežas un, kamdēļ nepieciešama ēkas pilna renovācija ar deformētās pamatnes pastiprināšanu.*

*8. Ieteikumi (rekomendācijas apsaimniekotājam).*

1. *Nekavējoties jāizstrādā tehnisks risinājums un jāveic 2.stāva logstarpas mūra staba stiprinājums veidojot perimetrālas savilces, lai nepieļautu konstrukcijas pilnīgu sabrukšanu. Pēc stiprinājumu izveides jāatjauno bojātos mūra fragmentus;*
2. *Nepieciešams rast iespēju aizdarīt visas plaisas, gan ārējās, gan iekšējās, veicot atbilstošu kosmētisko remontu;*
3. *Ēkas iekštelpās ir izvietotas 9 jaunas monitoringa markas. Apsekojumi jāveic ar pārbaudes regularitāti reizi 3 mēnešos. Līdz laikam, kamēr Prokuratūra izmanto telpas Dzirnavu ielā 113, Rīgā, ik ceturksni vedot mērījumu uzskaiti, apsekot monitoringa markas un ik reizi izvērtēt apsekojuma rezultātus;*
4. *Nepieciešams izstrādāt tehnisko projektu ēkas pilnīgai renovācijai, paralēli risinot jautājumu par telpu atbrīvošanu, iespējami īsākā laikā.”*
* Ņemot vērā to, ka nekustamais īpašums (administratīvā ēka) Dzirnavu ielā 113, Rīgā, atrodas uz vairākām personām piederošiem zemesgabaliem, var tikt apgrūtināta ēkas renovācijas darbu saskaņošana.
	+ 1. Nekustamais īpašums Kalpaka bulvārī 6, Rīgā, (nekustamā īpašuma kadastra Nr.0100 009 0003) sastāv no zemes vienības 2 066 m2 platībā un četrām būvēm:
1. administratīvās ēkas (būves kadastra apzīmējums 0100 009 0003 001):
* kopējā platība – 5 341,4 m2;
* būves ekspluatācijas uzsākšanas gads – 1883.gads;
* galvenais lietošanas veids pēc būvju klasifikācijas: biroju ēkas (klases kods 1220);
1. garāžas (būves kadastra apzīmējums 0100 009 0003 002) ar kopējo platību 168,2 m2;
2. saimniecības ēkas (būves kadastra apzīmējums 0100 009 0003 003) ar kopējo platību 3,8 m2;
3. pagraba zem pagalma (būves kadastra apzīmējums 0100 009 0003 005) ar kopējo platību 171,1 m2.
* Nekustamais īpašums saskaņā ar MK rīkojumu Nr.795 nodots Finanšu ministrijas valdījumā, normatīvajos aktos noteiktajā kārtībā ierakstīts zemesgrāmatā uz valsts vārda Finanšu ministrijas personā, un VNĪ pārvaldīšanā.
* VNĪ saskaņā ar nekustamā īpašuma Kalpaka bulvārī 6, Rīgā, apsaimniekošanas un lietošanas līgumu līdz 2014.gada 31.decembrim ir nodevusi nekustamo īpašumu apsaimniekošanā Prokuratūrai. Saskaņā ar vienošanos par grozījumiem apsaimniekošanas un lietošanas līgumā ar 2015.gada 1.janvāri tiek plānots pāriet uz nomas attiecībām, noslēdzot attiecīgu īpašuma nomas līgumu. Nomas maksa tiks noteikta saskaņā ar MK noteikumos Nr.515 noteiktajiem principiem un aprēķināšanas metodiku.
* Administratīvā ēka ir daļēji apmierinošā tehniskā stāvoklī, bet tai nepieciešama fasādes renovācija, jumta ieseguma ziemeļrietumu spārna renovācija, visas ēkas bēniņu pārseguma siltuma izolācijas nomaiņa, daļēja komunikāciju (t.sk. elektroinstalācijas) nomaiņa, pagraba zem ēkas hidroizolācijas atjaunošana (speciālas metodes), jāveic telpu kosmētiskais remonts; zem iekšpagalma izbūvētajam pagrabam (būves kadastra apzīmējums 0100 009 0003 005) nepieciešama rekonstrukcija.
* Ēkas telpu aizņemtās platības ir nepietiekošas attiecīgo Ģenerālprokuratūras funkciju un darba specifikas veikšanai, kā arī nepieciešamo darbinieku izvietošanai, līdz ar to ir pamatota nepieciešamība, kādu no minētajām struktūrvienībām pārvietot uz citām – atsevišķām telpām.
	+ 1. Nekustamais īpašums Kr.Valdemāra ielā 17a, Rīgā, (nekustamā īpašuma kadastra Nr. 0100 010 0033) sastāv no zemes vienības 1 148 m2 platībā un divām būvēm:
1. administratīvās ēkas (būves kadastra apzīmējums 0100 010 0033 001):
* kopējā platība – 2 898,5 m2;
* galvenais lietošanas veids pēc būvju klasifikācijas: ārstniecības vai veselības aprūpes iestāžu ēkas (klases kods 1 264);
* piecstāvu administratīvā ēka būvēta 1890.gadā;
1. garāžas (būves kadastra apzīmējums 0100 010 0033 003) ar kopējo platību 49,1 m2.
* Faktiskie izdevumi 2012.gada budžetā, kas saistīti ar telpu nomu un komunālajiem pakalpojumiem, ir LVL 11 573 (EUR 16 467), t.sk.:
* LVL 7 041 (EUR 10 018) izdevumiem telpu nomas maksai;
* LVL 4 532 (EUR 6 449) izdevumiem par komunālajiem pakalpojumiem (izdevumi par apkuri, ūdeni un kanalizāciju, elektroenerģiju, gāzi un pārējiem komunālajiem pakalpojumiem).
* Nekustamais īpašums saskaņā ar Ministru kabineta 2000.gada 4.oktobra rīkojumu Nr.489 „Par valsts akciju sabiedrības „Valsts nekustā īpašuma aģentūra” pamatkapitāla palielināšanu” ir ieguldīts VNĪ pamatkapitālā.
* Prokuratūra saskaņā ar nekustamā īpašuma Kr.Valdemāra ielā 17a, Rīgā, nomas līgumu telpas ar kopējo platību 263,2 m2 nomā no VNĪ. Nomas maksa par telpu lietošanu līdz 2012.gada 31.decembrim noteikta LVL 1,50/m2 mēnesī (EUR 2,13/m2 mēnesī), bet no 2013.gada 1.janvāra – LVL 3,50/m2 mēnesī (EUR 4,98/m2 mēnesī). Nomas līguma termiņš noteikts līdz 2017.gada 31.martam.
* Salīdzinoši telpas ir apmierinošā tehniskā stāvoklī, būtu nepieciešams atjaunot telpu iekšējo apdari.
	+ 1. Nekustamais īpašums (administratīvā ēka) Stabu ielā 89, Rīgā:
1. nomāto telpu kopējā platība – 155,7 m2;
2. telpas tiek nomātas no Iekšlietu ministrijas (Nodrošinājuma valsts aģentūras), nomas maksa par telpu lietošanu ir LVL 2,30/m2 mēnesī (EUR 3,27/m2 mēnesī).
* Faktiskie izdevumi 2012.gada budžetā, kas saistīti ar telpu nomu un komunālajiem pakalpojumiem, ir LVL 5 929 (EUR 8 436), t.sk.:
* LVL 4 290 (EUR 6 105) izdevumiem telpu nomas maksai;
* LVL 1 638 (EUR 2 331) izdevumiem par komunālajiem pakalpojumiem (izdevumi par apkuri, ūdeni un kanalizāciju, elektroenerģiju, gāzi un pārējiem komunālajiem pakalpojumiem).
* Nomāto telpu platības ir nepietiekošas Rīgas Autotransporta prokuratūras attiecīgo funkciju veikšanai un nepieciešamo darbinieku izvietošanai, nav piemērotu telpu arhīvam un lietisko pierādījumu izveides telpai. Telpās nav sava sanmezgla. Bez kapitālas pārbūves nav iespējams paplašināt datortīklus un vājstrāvas tīklus (esošie datortīkli un telefontīkli ir novecojuši, nav projektēti ar šodienas informācijas tehnoloģijām atbilstošu kapacitāti).
* Dabīgā vēdināšanas sistēma vasarā (īpaši, servera telpās) nenodrošina darba telpās nepieciešamo gaisa apmaiņu un temperatūras režīmu atbilstoši normatīvo aktu prasībām, kā arī nepieciešamos apstākļus aparatūras normālai darbībai. Iekšējie inženiertīkli – ūdensapgādes un kanalizācijas sistēma gan tehniski, gan morāli nolietojušās un neatbilst mūsdienu prasībām. Elektroinstalācijas tīkli nolietojušies, nenodrošina nepieciešamo slodzi un kopumā ir avārijas stāvoklī (nedaudz atjaunota elektroinstalācija, veicot atsevišķu kabinetu kosmētisko remontu).
* Apkures sistēmas, caurules un čuguna radiatori ilgstošas ekspluatācijas rezultātā daļēji aizsērējuši, līdz ar to nav nodrošināta pietiekama siltuma atdeve.
* Ēku pirmā stāva grīdas ir ļoti sliktā stāvoklī. Grīdas vietām ir nosēdušās, betona grīdas saplaisājušas, nelīdzenas, koka gulšņi un linoleja segums bojāts. Durvis telpās ir sliktā stāvoklī, nolietojušās un neatbilst siltumtehniskajām prasībām (izņemot dažas, ko ekspluatācijas laikā bija nepieciešams nomainīt), durvju aprīkojums un furnitūra neatbilst telpu specifikai un ekspluatācijas prasībām. Videonovērošanas un piekļuves sistēmas nav ierīkotas.
* Telpu iekšējā apdare ir neapmierinošā tehniskā stāvoklī, tā jāatjauno pilnā apjomā.
* Administratīvās ēkas telpu tehniskais stāvoklis kopumā vērtējams kā neapmierinošs.
	+ 1. Nekustamais īpašums (administratīvā ēka) Daugavgrīvas ielā 58, Rīgā:
1. nomāto telpu kopējā platība – 308,7 m2;
2. telpas tiek nomātas no Tieslietu ministrijas (Tiesu administrācijas), nomas maksa par telpu lietošanu LVL 1,22/m2 mēnesī (EUR 1,74/m2 mēnesī).
* Faktiskie izdevumi 2012.gada budžetā, kas saistīti ar telpu nomu un komunālajiem pakalpojumiem, ir LVL 8 779 (EUR 12 491) t.sk.:
* LVL 4 874 (EUR 6 935)izdevumiem telpu nomas maksai;
* LVL 3 905 (EUR 5 556) izdevumiem par komunālajiem pakalpojumiem (izdevumi par apkuri, ūdeni un kanalizāciju, elektroenerģiju, gāzi un pārējiem komunālajiem pakalpojumiem).
* Telpas 2010.gadā apsekoja VNĪ saistībā ar piedāvājumu par telpām – ēkā Kalnciema ielā 14, Rīgā, kurā bija paredzēts izvietot Rīgas pilsētas Zemgales priekšpilsētas prokuratūru un Rīgas pilsētas Kurzemes rajona prokuratūru.
* Prokuratūra kopš 1996.gada no Tieslietu ministrijas (Tiesu administrācijas) nomā telpas Daugavgrīvas ielā 58, Rīgā, trešajā stāvā, ar kopējo platību 308,7 m2, kurā ir izvietota Rīgas pilsētas Kurzemes rajona prokuratūra. Prokuratūras proporcionāli aizņemto telpu platība ir aptuveni 16 % no ēkas kopīgās platības. Zemesgrāmatā īpašuma tiesības ir nostiprinātas uz valsts vārda Tieslietu ministrijas personā. Tieslietu ministrija vairāk kārt informēja prokuratūru, ka saskaņā ar Latvijas Republikas tiesu sistēmas attīstības programmu, lai nodrošinātu Latvijas tiesu sistēmas sakārtošanu un kvalitatīvu darbību, viens no mērķiem, kuru sasniegšanu traucē virkne šobrīd pastāvošu problēmu, ir uzlabot tiesnešu darba kvalitāti (problēma – tiesas nav nodrošinātas ar darbam atbilstošām telpām). Tieslietu ministrijai ir nepieciešamas telpas jaunu darbvietu iekārtošanai atbilstoši Tieslietu ministrijas instrukcijai „Tiesu ēku plānojuma vadlīnijas”, kā arī radušos nepieciešamību nodrošināt Rīgas pilsētas Kurzemes rajona tiesu ar papildu darba telpām tiesnešiem, tiesnešu palīgiem un tiesas sēžu sekretāriem, kā arī papildu tiesas zālēm, ir nepieciešams atbrīvot telpas ēkas trešajā stāvā (kurā ir izvietota Rīgas pilsētas Kurzemes rajona prokuratūra). Pamatojoties uz minēto, Tieslietu ministrija (Tiesu administrācija) turpmāk telpu nomas līgumu ar prokuratūru nepagarinās (saskaņā ar vienošanos par grozījumiem telpu nomas līgumā līguma termiņš ir noteikts līdz 2013.gada 31.decembrim).
* Salīdzinoši telpas ir apmierinošā tehniskā stāvoklī, kā izņēmumu var minēt telpu grīdu slikto stāvokli.
	+ 1. Nekustamais īpašums (administratīvā ēka) E.Smiļģa ielā 44, Rīgā:
1. nomāto telpu kopējā platība – 378,4 m2;
2. telpas tiek nomātas no Rīgas pašvaldības SIA „Zemgale”, nomas maksa par telpu lietošanu LVL 0,54/m2 mēnesī (EUR 0,77/m2 mēnesī).
* Faktiskie izdevumi 2012.gada budžetā, kas saistīti ar telpu nomu un komunālajiem pakalpojumiem, ir LVL 7 588 (EUR 10 797), t.sk.:
* LVL 2 473 (EUR 3 519) izdevumiem telpu nomas maksai;
* LVL 5 115 (EUR 7 278) izdevumiem par komunālajiem pakalpojumiem (izdevumi par apkuri, ūdeni un kanalizāciju, elektroenerģiju, gāzi un pārējiem komunālajiem pakalpojumiem).
* Telpas 2010.gadā apsekoja VNĪ saistībā ar piedāvājumu par telpām – ēkā Kalnciema ielā 14, Rīgā, kurā bija paredzēts izvietot Rīgas pilsētas Zemgales priekšpilsētas prokuratūru un Rīgas pilsētas Kurzemes rajona prokuratūru.
* Administratīvās ēkas telpu tehniskais, kā arī tajā esošo inženiertīklu stāvoklis ir neapmierinošs, par ko liecina pēdējo 10 gadu laikā vairāk kārt radušās avārijas situācijas. Administratīvās ēkas telpu pirmā stāva grīdu koka segums ir kritiskā stāvoklī. Ēkā nedarbojas dabīgā vēdināšana, kas izsaucis koka konstrukciju trupi (bojātas durvis, logu rāmji).
* Logu rāmji daudzās telpās ir kritiskā stāvoklī – atsevišķi logu rāmji ir satrupējuši, to eņģu stiprinājumi ir nedroši un logi nav atverami telpu vēdināšanai. Ziemas periodā logi nenodrošina pietiekamu telpu siltumizolāciju. Apkures sistēmas, caurules un čuguna radiatori ilgstošas ekspluatācijas rezultātā daļēji aizsērējuši, līdz ar to nav nodrošināta pietiekama siltuma atdeve.
* Elektroinstalācija visās telpās ir kritiskā stāvoklī, tā nav atbilstoša pašreizējai slodzei. Vairāk kārt telpās notikusi elektroinstalācijas vadu silšana un gruzdēšana, kas rada ugunsgrēka risku. Ventilācija telpās nav nodrošināta, gaisa apmaiņa iespējama tikai caur atverēm ēkas konstrukcijās. Grīdas sanmezglos un dušās fiziski nolietojušās (nelīdzenas), jo izmantoti nekvalitatīvi materiāli. Atsevišķu darba telpu vēdināšana nav iespējama, ņemot vērā logu kritisko stāvokli. Videonovērošanas un piekļuves sistēmas nav ierīkotas.
* Telpu iekšējā apdare ir neapmierinošā tehniskā stāvoklī, tā jāatjauno pilnā apjomā.
* Administratīvās ēkas telpu tehniskais stāvoklis kopumā vērtējams kā neapmierinošs.
1. **Problēmas formulējums**
	1. **Prokuratūras iestāžu nodrošināšanai ar darbam piemērotām telpām saistīto problēmu formulējums:**

Lai risinātu jautājumu par optimālu prokuratūras iestāžu izvietošanu darbam piemērotās telpās Rīgā atbilstoši telpu tehniskajām specifikācijām, darbs tika veikts jau pirms ar MP rīkojumu Nr.140 tika izveidota starpinstitūciju darba grupa (turpmāk – darba grupa), sadarbojoties Finanšu ministrijas, VNĪ, Ģenerālprokuratūras un Tieslietu ministrijas attiecīgajiem speciālistiem un amatpersonām.

Sadarbības ietvaros problēmas risināšanai bija jāizvērtē gan nekustamo īpašumu ēku (telpu) tehniskais stāvoklis, gan to funkcionālā atbilstība prokuratūras iestāžu vajadzībām, gan tajās iespējamais izvietojamo darbinieku skaits un dienesta autotransporta novietošanas iespējas.

Darba grupa, risinot jautājumu par optimālu prokuratūras iestāžu izvietošanu darbam piemērotās telpās Rīgā, aktualizēja šādas būtiskas problēmas, kas saistītas ar prokuratūras iestāžu nodrošinājumu ar darbam piemērotām telpām:

* Prokuratūras iestādes ir izvietotas sešos dažādos nekustamajos īpašumos Rīgā, ar atšķirīgu ēku (telpu) stāvokli, plānojumu un funkcionalitāti, kas arī apgrūtina pilnvērtīgu prokuratūras funkciju izpildi;
* nekustamo īpašumu (administratīvo ēku) Dzirnavu ielā 113, Rīgā, saskaņā ar AS „Komunālprojekts” slēdzienu ir iespējams saglabāt, tikai steidzīgi veicot tās renovāciju, atjaunojot, nomainot, pastiprinot vai remontējot visus nolietojušos, deformējušos konstruktīvos elementus un nesošās būvkonstrukcijas;
* divos nekustamajos īpašumos: (administratīvajā ēkā) Stabu ielā 89, Rīgā, un (administratīvajā ēkā) E.Smiļģa ielā 44, Rīgā, telpu tehniskais stāvoklis kopumā vērtējams kā neapmierinošs, vienlaikus tās ir funkcionāli neatbilstošas prokuratūras iestāžu vajadzībām un to platības ir nepietiekošas attiecīgo funkciju veikšanai un nepieciešamo darbinieku izvietošanai;
* nekustamajā īpašumā (administratīvā ēkā) Daugavgrīvas ielā 58, Rīgā, telpas ir salīdzinoši apmierinošā tehniskā stāvoklī, izņemot grīdas slikto stāvokli. Tieslietu ministrija (Tiesu administrācija) nomas līgumu ar prokuratūru pēc tā izbeigšanās 2013.gada 31.decembrī nepagarinās;
* nekustamajā īpašumā (administratīvajā ēkā) Kr.Valdemāra ielā 17a, Rīgā, telpas ir apmierinošā tehniskā stāvoklī, bet nepieciešams atjaunot to iekšējo apdari;
* nekustamajā īpašumā (administratīvajā ēkā) Kalpaka bulvārī 6, Rīgā, telpas ir vidēji apmierinošā tehniskā stāvoklī, bet telpu platības ir nepietiekošas attiecīgo Ģenerālprokuratūras funkciju un darba specifikas veikšanai, kā arī nepieciešamo darbinieku izvietošanai, līdz ar to ir pamatota nepieciešamība kādu no tajās izvietotajām prokuratūras struktūrvienībām pārvietot uz citām – atsevišķām telpām.
	1. **Izvērtētie risinājuma varianti prokuratūras iestāžu izvietošanai valsts un VNĪ pamatkapitālā esošajos nekustamajos īpašumos Rīgā:**

Ņemot vērā informatīvā ziņojuma 2.1.apakšnodaļā minēto prokuratūras iestāžu nodrošināšanai ar darbam piemērotām telpām saistīto problēmu izklāstu, kopumā līdz šim tika izvērtēti šādi risinājuma varianti prokuratūras iestāžu izvietošanai valsts un VNĪ pamatkapitālā esošajos nekustamajos īpašumos Rīgā:

* + 1. Nekustamais īpašums Kaļķu ielā 24, Rīgā, (nekustamā īpašuma kadastra Nr.0100 002 0010) (domājamā daļa 35236/37573) ir Finanšu ministrijas valdījumā un normatīvajos aktos noteiktajā kārtībā ierakstīts zemesgrāmatā uz valsts vārda Finanšu ministrijas personā un nodots VNĪ pārvaldīšanā. Tas sastāv no zemes vienības 1150 m2 platībā (zemes vienības kadastra apzīmējums 0100 002 0010) un divām būvēm: piecstāvu administratīvās ēkas (būves kadastra apzīmējums 0100 002 0010 001) un trīsstāvu kafejnīcas (būves kadastra apzīmējums 0100 002 0010 002). Telpu nomai pieejamā platība – no 390 līdz 1 180 m2.
		2. Nekustamais īpašums Kr.Valdemāra ielā 17a, Rīgā, (nekustamā īpašuma kadastra Nr.0100 010 0033) (informāciju par nekustamo īpašumu skatīt informatīvā ziņojuma 1.2.3.apakšpunktā) ir ieguldīts VNĪ pamatkapitālā. Saskaņā ar nekustamā īpašuma Kr.Valdemāra ielā 17a, Rīgā, telpu nomas līgumu prokuratūra nomā telpas ar kopējo platību 263,2 m2. Telpu nomai papildus pieejamā platība ~ 300 m2.
		3. Nekustamais īpašums Meistaru ielā 10/12, Rīgā, (nekustamā īpašuma kadastra Nr.0100 006 0102) ir ieguldīts VNĪ pamatkapitālā. Tas sastāv no zemes vienības 1091 m2 platībā (zemes vienības kadastra apzīmējums 0100 006 0102) un divām būvēm: sešstāvu administratīvās ēkas (būves kadastra apzīmējums 0100 006 0102 001) un pagraba zem pagalma (būves kadastra apzīmējums 0100 006 0102 002). Telpu nomai pieejamā platība ~ 850 m2.
		4. Nekustamais īpašums Miesnieku ielā 11, Rīgā, (nekustamā īpašuma kadastra Nr.0100 008 0023) ir ieguldīts VNĪ pamatkapitālā. Tas sastāv no zemes vienības 657 m2 (zemes vienības kadastra apzīmējums 0100 008 0023) un būves: piecstāvu administratīvās ēkas (būves kadastra apzīmējums 0100 008 0023 001). Telpu nomai pieejamā platība ~ 780 m2.
		5. Nekustamais īpašums Pils ielā 21, Rīgā, (nekustamā īpašuma kadastra Nr.0100 007 0005) ir Ārlietu ministrijas valdījumā un normatīvajos aktos noteiktajā kārtībā ierakstīts zemesgrāmatā uz valsts vārda Ārlietu ministrijas personā, un nodots VNĪ pārvaldīšanā. Tas sastāv no zemes vienības 506 m2 platībā (zemes vienības kadastra apzīmējums 0100 007 0005) un divām būvēm: trīsstāvu administratīvās ēkas (būves kadastra apzīmējums 0100 007 0005 001) un pagraba zem pagalma (būves kadastra apzīmējums 0100 007 0005 002). Telpu nomai pieejamā platība ~ 470 m2 tika izvērtēta, lai nodrošinātu Noziedzīgi iegūtu līdzekļu legalizācijas novēršanas dienesta izvietošanu.
		6. Nekustamais īpašums Pils laukumā 4, Rīgā, (nekustamā īpašuma kadastra Nr.0100 008 0053) ir ieguldīts VNĪ pamatkapitālā. Tas sastāv no zemes vienības 689 m2 platībā (zemes vienības kadastra apzīmējums 0100 008 0053) un būves: četrstāvu administratīvās ēkas (būves kadastra apzīmējums 0100 008 0053 001). Telpu nomai pieejamā platība ~ 400 m2 (nekustamā īpašuma otrā stāva telpas 500 m2 platībā tika izvērtētas, lai nodrošinātu Noziedzīgi iegūtu līdzekļu legalizācijas novēršanas dienesta izvietošanu; atbilstoši prokuratūras sagatavotajai telpu tehniskajai specifikācijai aprēķinātas orientējošas telpu pielāgošanas būvizmaksas).
		7. Nekustamais īpašums R.Vāgnera ielā 3, Rīgā, (nekustamā īpašuma kadastra Nr.0100 002 0071) (bija ieguldīts VNĪ pamatkapitālā) sastāv no zemes vienības 335 m2 platībā (zemes vienības kadastra apzīmējums 0100 002 0071) un būves: četrstāvu administratīvās ēkas (būves kadastra apzīmējums 0100 002 0071 001). Telpu nomai pieejamā platība ~ 540 m2.
		8. Nekustamais īpašums Smilšu ielā 12, Rīgā, (nekustamā īpašuma kadastra Nr.0100 008 0135) ir ieguldīts VNĪ pamatkapitālā. Tas sastāv no zemes vienības 265 m2 platībā (zemes vienības kadastra apzīmējums 0100 008 0135) un būves: piecstāvu administratīvās ēkas (būves kadastra apzīmējums 0100 008 0135 001). Telpu nomai pieejamā platība ~ 670 m2.
		9. Nekustamais īpašums Stabu ielā 18, Rīgā, (nekustamā īpašuma kadastra Nr.0100 022 0019) ir Finanšu ministrijas valdījumā un normatīvajos aktos noteiktajā kārtībā ierakstīts zemesgrāmatā uz valsts vārda Finanšu ministrijas personā un nodots VNĪ pārvaldīšanā. Tas sastāv no zemes vienības 351 m2 platībā (zemes vienības kadastra apzīmējums 0100 022 0019) un būves: piecstāvu administratīvās ēkas (būves kadastra apzīmējums 0100 022 0019 001). Telpu nomai pieejamā platība ~ 400 m2.
		10. Nekustamais īpašums A.Briāna ielā 13, Rīgā, (nekustamā īpašuma kadastra Nr.0100 024 0098) ir Finanšu ministrijas valdījumā un normatīvajos aktos noteiktajā kārtībā ierakstīts zemesgrāmatā uz valsts vārda Finanšu ministrijas personā un nodots VNĪ pārvaldīšanā. Tas sastāv no zemes vienības 3 111 m2 platībā (zemes vienības kadastra apzīmējums 0100 024 0098) un četrām būvēm (būvju kadastra apzīmējumi 0100 024 0098 001; 0100 024 0098 002; 0100 024 0098 003; 0100 024 0098 004). Ēkas (būves kadastra apzīmējums 0100 024 0098 001) kopējā platība – 2027,7 m2. Šobrīd uzsākti sagatavošanās darbi ēkas rekonstrukcijai, lai pielāgotu to Korupcijas novēršanas un apkarošanas biroja vajadzībām.
		11. Nekustamais īpašums Aspazijas bulvārī 7, Rīgā, (nekustamā īpašuma kadastra Nr.0100 005 0090) ir Finanšu ministrijas valdījumā un normatīvajos aktos noteiktajā kārtībā ierakstīts zemesgrāmatā uz valsts vārda Finanšu ministrijas personā un nodots VNĪ pārvaldīšanā. Tas sastāv no zemes vienības 2 692 m2 platībā (zemes vienības kadastra apzīmējums 0100 005 0090) un būves (administratīvās ēkas) (būves kadastra apzīmējums 0100 005 0090 001). Ēkas daļām ir 1, 3, 4 un 5 stāvi un to kopējā platība – 6393,95 m2 (telpu nomai pieejamā platība).
		12. Nekustamais īpašums Kronvalda bulvārī 6, Rīgā, (nekustamā īpašuma kadastra Nr.0100 010 0099) ir ieguldīts VNĪ pamatkapitālā. Tas sastāv no zemes vienības 1 840 m2 platībā (zemes vienības kadastra apzīmējums 0100 010 0099) un būves (būves kadastra apzīmējums 0100 010 0099 001) 4377,1 m2 platībā. Šobrīd ir uzsākti ēkas rekonstrukcijas tehniskā projekta izstrādes priekšdarbi, lai pielāgotu to Vides aizsardzības un reģionālās attīstības ministrijai centrālā aparāta vajadzībām.
		13. Nekustamais īpašums Tallinas ielā 86, Rīgā, (nekustamā īpašuma kadastra Nr.0100 034 0140) ir ieguldīts VNĪ pamatkapitālā. Tas sastāv no zemes vienības 2219 m2 platībā (zemes vienības kadastra apzīmējums 0100 034 0140) un četrām būvēm: piecstāvu administratīvās ēkas (būves kadastra apzīmējums 0100 034 0140 001) 3591,3 m2 platībā un trīs garāžām. Administratīvā ēka ir daļēji apmierinošā tehniskā stāvokli, neapmierinošs ir inženiertehnisko tīklu stāvoklis un līdz ar to ir nepieciešama ēkas renovācija.
		14. Nekustamais īpašums Brīvības bulvārī 32, Rīgā, (nekustamā īpašuma kadastra Nr.0100 005 0051) ir ieguldīts VNĪ pamatkapitālā. Tas sastāv no zemes vienības 1491 m2 platībā (zemes vienības kadastra apzīmējums 0100 005 0051) un divām būvēm: četrstāvu administratīvās ēkas (būves kadastra apzīmējums 0100 005 0051 001) un pagraba zem pagalma (būves kadastra apzīmējums 0100 005 0051 002). Telpu nomai pieejamā platība ~ 2790 m2. Šobrīd minēto nekustamo īpašumu Tieslietu ministrija ir lūgusi rezervēt Apgabaltiesas vajadzībām.
		15. Nekustamais īpašums Kalnciema ielā 14, Rīgā, (nekustamā īpašuma kadastra Nr.0100 061 0182) ir ieguldīts VNĪ pamatkapitālā. Tas sastāv no zemes vienības 925 m2 platībā (zemes vienības kadastra apzīmējums 0100 061 0182) un divām būvēm: četrstāvu administratīvās ēkas (būves kadastra apzīmējums 0100 061 0182 001) un vienstāvu ēkas (būves kadastra apzīmējums 0100 061 0182 002). Telpu nomai pieejamā platība ~ 600 m2 (atbilstoši prokuratūras sagatavotajai telpu tehniskajai specifikācijai tika aprēķinātas orientējošas telpu pielāgošanas būvizmaksas).
		16. Nekustamais īpašums Z.A.Meierovica bulvārī 14, Rīgā, (nekustamā īpašuma kadastra Nr.0100 009 0030) ir ieguldīts VNĪ pamatkapitālā. Tas sastāv no zemes vienības 1419 m2 platībā (zemes vienības kadastra apzīmējums 0100 009 0030) un būves: četrstāvu administratīvās ēkas (būves kadastra apzīmējums 0100 009 0030 001) 4358,10 m2 platībā (ceturtā stāva telpas 800 m2 platībā tika izvērtētas, lai nodrošinātu Noziedzīgi iegūtu līdzekļu legalizācijas novēršanas dienesta izvietošanu; atbilstoši prokuratūras sagatavotajai telpu tehniskajai specifikācijai, tika aprēķinātas orientējošas telpu pielāgošanas būvizmaksas).
	1. **Citi izvērtētie risinājuma varianti prokuratūras iestāžu izvietošanai darbam piemērotās telpās Rīgā:**
		1. Prokuratūras iestāžu vajadzībām tika izvērtēts arī AS „Parex bankas” (AS „Parex bankas” 2011.gada 29.marta vēstule Nr.2.4-02/205) izteiktais nomas piedāvājums par telpām Brīvības ielā 148A, Rīgā. Iznomājamo biroju telpu aptuvenā platība ~ 2 626 m2. Nomas nosacījumi paredzēja, ka nomas telpas tiek nodrošinātas ar mēbelēm aprīkotām darba vietām ~ 147 darbiniekiem. Prokuratūras iestāžu vajadzību pielāgošanai plānotais telpu projektēšanas un pārbūves laiks ~ 8 mēneši. Provizoriskā nomas maksa, ja investīcijas tiek veiktas LVL 374 000 apmērā (bez PVN) (EUR 532 154), ir EUR 8/m2 (bez PVN). Apsaimniekošanas izdevumi un komunālie maksājumi tiek veikti atbilstoši iznomātajai telpu platībai un faktiskajam patēriņam, savukārt nomas maksa tiek precizēta pēc būvniecības konkursa noslēguma, sākot ar otro nomas gadu tiek koriģēta atbilstoši eiro patēriņu cenu indeksam, un ir spēkā pie nosacījuma, ja tiek slēgts nomas līgums uz termiņu, kas nav mazāks par desmit gadiem.
		2. Tika izvērtēts arī priekšlikums par prokuratūras iestāžu izvietošanu jaunajā Tiesu namā Rīgā, Pārdaugavas teritorijā saskaņā ar Tieslietu ministrijas sagatavoto priekšlikumu Ministru kabinetam par jauna Tiesu nama Rīgā, Pārdaugavas teritorijā būvniecību.
1. **Problēmas risinājums**
	1. **Darba grupas piedāvātais problēmas risinājuma variants prokuratūras iestāžu izvietošanai darbam piemērotās telpās Rīgā:**

Darba grupai, lai risinātu jautājumu par optimālākuprokuratūras iestāžu izvietošanu darbam piemērotās telpās Rīgā, ņemot vērā, ka prokuratūras iestādes šobrīd ir izvietotas sešos dažādos īpašumos Rīgā, bija nepieciešams risināt kompleksi, izvērtējot vairākus risinājuma variantus.

Darba grupas izvirzītie pamata kritēriji telpu risinājumu variantu ietvaros noteikto nekustamo īpašumu izvērtēšanai:

1. telpu funkcionālā atbilstība prokuratūras iestāžu vajadzībām;
2. nepieciešamās darbības risinājuma variantu īstenošanai un termiņi;
3. ietekmes uz valsts budžetu izvērtējums;
4. iespējas atrisināt citus saistītus jautājumus (sakārtots un nodots lietošanā valsts institūcijai valstij piekrītošais nekustamais īpašums, samazināt VNĪ zaudējumus nekustamo īpašumu pārvaldīšanai, kuri ilgstoši tiek rezervēti valsts institūciju vajadzībām).

Vienlaikus tika ņemts vērā, ka prokuratūras struktūrvienību izvietojums vienkopus ievērojami atvieglotu Prokuratūras likuma 2.pantā noteikto prokuratūras tiešo funkciju izpildi:

1. izziņas iestāžu darbu un citu iestāžu operatīvo darbību uzraudzību;
2. pirmstiesas izmeklēšanas organizēšanu, vadīšanu un veikšanu;
3. kriminālvajāšanas uzsākšanu un veikšanu;
4. valsts apsūdzības uzturēšanu;
5. sodu izpildes uzraudzību;
6. personu un valsts tiesību un likumīgo interešu aizsardzību likumā noteiktajā kārtībā;
7. prasības pieteikuma vai iesnieguma tiesā iesniegšanu likumā noteiktajos gadījumos;
8. piedalīšanos lietu izskatīšanā tiesā likumā noteiktajos gadījumos.

Atbilstoši darba grupas izvirzītajiem pamata kritērijiem telpu risinājumu variantu izvērtēšanā un, galvenokārt, ņemot vērā telpu platības, kuras būtu iespējams pielāgot prokuratūras iestāžu vajadzībām, darba grupa par piemērotāko no visiem izvērtētajiem variantiem prokuratūras iestāžu izvietošanai, kas tika pieminēti informatīvā ziņojuma 2.2. un 2.3. apakšnodaļā, ir atzinusi ēku Aspazijas bulvārī 7, Rīgā, kuru būtu nepieciešams pielāgot prokuratūras iestāžu vajadzībām. (Informāciju par nekustamo īpašumu Aspazijas bulvārī 7, Rīgā, skatīt turpmākā informatīvā ziņojuma izklāstā).

Līdz ar to darba grupas risinājums optimālai prokuratūras iestāžu izvietošanai darbam piemērotās telpās Rīgas pilsētā paredz:

1. Ģenerālprokuratūra paliek administratīvajā ēkā Kalpaka bulvārī 6, Rīgā;
2. tiek veikta ēkas Aspazijas bulvārī 7, Rīgā, rekonstrukcija, atbilstoši prokuratūras iestāžu vajadzībām, uz kuru tiek pārvietotas no administratīvās ēkas Dzirnavu ielā 113, Rīgā, izvietotās septiņas rajona prokuratūras iestādes (150 darbinieki) un pārējās Rīgas pilsētā izvietotās prokuratūras iestādes:
* Rīgas pilsētas Zemgales priekšpilsētas prokuratūra (9 darbinieki no telpām E.Smiļģa ielā 44, Rīgā);
* Rīgas pilsētas Kurzemes rajona prokuratūra (14 darbinieki no telpām Daugavgrīvas ielā 58, Rīgā);
* Rīgas pilsētas Ziemeļu rajona prokuratūra (11 darbinieki no telpām Kr.Valdemāra ielā 17a, Rīgā);
* Rīgas Autotransporta prokuratūra (13 darbinieki no telpām Stabu ielā 89, Rīgā);
* papildus uz administratīvo ēku Aspazijas bulvārī 7, Rīgā, tiek pārvietota Organizētās noziedzības un citu nozaru specializētā prokuratūra (38 darbinieki no telpām Kalpaka bulvārī 6, Rīgā).
	1. **Risinājuma varianta izvērtējums:**
		1. Pozitīvie aspekti:
1. nodrošināta prokuratūras iestāžu darbinieku izvietošana darbam piemērotās telpās vienotā administratīvajā ēkā Aspazijas bulvārī 7, Rīgā;
2. sakārtots un nodots lietošanā (nosakot nomas maksu saskaņā ar MK noteikumos Nr.515 noteiktajiem principiem un aprēķināšanas metodiku) valsts nekustamais īpašums, kas ilgstoši rezervēts valsts vajadzībām, tādējādi samazinās VNĪ zaudējumi nekustamā īpašuma pārvaldīšanai.
	* 1. Negatīvais aspekts:

Papildu finansējuma nepieciešamība vienotās administratīvās ēkas Aspazijas bulvārī 7, Rīgā, rekonstrukcijas darbu nodrošināšanai, pārcelšanās, komunālo maksājumu (iespējams) un aprīkojumu iegādes izdevumu segšanai. Vienlaikus nepieciešams vērst uzmanību, ka visu izvērtēto risinājuma variantu īstenošanai, kā arī jebkura informatīvā ziņojuma 2.2. un 2.3. apakšnodaļā minētā nekustamā īpašuma pielāgošanai prokuratūras iestāžu vajadzībām, būtu nepieciešami papildu finanšu līdzekļi.

* 1. **Informācija par nekustamo īpašumu Aspazijas bulvārī 7, Rīgā:**

Nekustamais īpašums Aspazijas bulvārī 7, Rīgā, (nekustamā īpašuma kadastra Nr.0100 005 0090) sastāv no zemes vienības 2 692 m2 platībā (zemes vienības kadastra apzīmējums 0100 005 0090) un būves (administratīvās ēkas) (būves kadastra apzīmējums 0100 005 0090 001):

1. būves kopējā platība – 6 393,95 m2 (pēc 1994.gada 31.oktobra inventarizācijas lietas), apbūves laukums – 2 119,6 m2;
2. galvenais lietošanas veids pēc būvju klasifikācijas: biroju ēkas (klases kods 1220);
3. būves ekspluatācijas uzsākšanas gads: 1900.gads;
4. stāvu skaits: ēkas daļām ir 1, 3, 4 un 5 stāvi un pagrabs;
5. sienu materiāls: ķieģeļi;
6. pārseguma materiāls: dzelzsbetons/koks;
7. jumta segums: skārds;
8. apkures sistēma: pilsētas centrālā;
9. ūdensapgādes sistēma: pilsētas ūdensvads;
10. gazifikācijas sistēma: nav;
11. kanalizācijas sistēma: pilsētas kanalizācija;
12. pagalms starp ēkas 3.stāva daļu, 1.stāva daļu un mūra sētu ir pārsegts ar jumtu un tiek izmantots par garāžu ar iebraukšanu no Aspazijas bulvāra;
13. administratīvā ēka ir vidēji apmierinošā tehniskā stāvoklī.

Nekustamais īpašums Aspazijas bulvārī 7, Rīgā, saskaņā ar Ministru kabineta 2008.gada 2.aprīļa rīkojumu Nr.189 „Par nekustamo īpašumu pārņemšanu valsts īpašumā” tika pārņemts valsts īpašumā un nodots Finanšu ministrijas valdījumā, un normatīvajos aktos noteiktajā kārtībā ierakstīts zemesgrāmatā uz valsts vārda Finanšu ministrijas personā. Savukārt saskaņā ar Finanšu ministrijas 2008.gada 9.oktobra rīkojumu Nr.1140 „Par nekustamo īpašumu – Rīgā, Aspazijas bulvārī 7” tas tika nodots VNĪ pārvaldīšanā. Nekustamais īpašums tika pārņemts no Rīgas domes īpašuma departamenta un tas atradās tā valdījumā un bilancē. Nekustamā īpašuma pārņemšanas brīdī Rīgas domes īpašuma departamentam bija noslēgts nomas līgums ar Rīgas pilsētas Galveno policijas pārvaldi. VNĪ 2008.gada 22.decembrī ar Valsts policijas Rīgas reģiona pārvaldi noslēdza apsaimniekošanas un lietošanas līgumu par minētā nekustamā īpašumu apsaimniekošanu, kas saskaņā ar VNĪ un Valsts policijas Rīgas reģiona pārvaldes 2009.gada 30.jūlijā noslēgto vienošanos tika izbeigts 2009.gada 31.augustā. Nekustamais īpašums Aspazijas bulvārī 7, Rīgā, tika ilgstoši rezervēts un piedāvāts valsts iestāžu vajadzībām.

Ēka Aspazijas bulvārī 7, Rīgā, (būves kadastra apzīmējums 0100 005 0090 001) nav iekļauta valsts aizsargājamo kultūras pieminekļu sarakstā, taču tā ir UNESCO Pasaules kultūras mantojuma objekta „Rīgas vēsturiskais centrs” (valsts aizsardzības Nr.852), valsts nozīmes pilsētbūvniecības pieminekļa „Rīgas pilsētas vēsturiskais centrs” (valsts aizsardzības Nr.7442) un valsts nozīmes arheoloģijas pieminekļa „Vecrīgas arheoloģiskais komplekss” (valsts aizsardzības Nr.2070) daļa.

* 1. **Ar nekustamā īpašuma (administratīvās ēkas) Aspazijas bulvārī 7, Rīgā, piemērošanu prokuratūras iestāžu vajadzībām saistītās problēmas un to risinājumi:**

Lai sagatavotu detalizētu informāciju par telpu pielāgošanas iespējām prokuratūras iestāžu vajadzībām un iespējamo darbinieku izvietošanu ēkā, VNĪ piesaistīja projektēšanas speciālistus (SIA arhitektu studija „L’Escala”), kas, pamatojoties VNĪ iesniegto Latvijas Republikas Ģenerālprokuratūras darba uzdevumu, izstrādāja projektēšanas priekšlikumu administratīvās ēkas Aspazijas bulvārī 7, Rīgā, pielāgošanai prokuratūras iestāžu vajadzībām, paredzot telpās izvietot 235 prokuratūras iestāžu darbiniekus. Atbilstoši projektēšanas priekšlikumam, administratīvās ēkas rekonstrukcijas ietvaros bēniņu stāvā tiktu izbūvētas telpas, kuras būtu izgaismotas ar jumta logiem, neparedzot veikt jumta paaugstināšanu. Papildus projektējamā platība būtu ~ 610 m2, kopējā projektētā administratīvās ēkas (telpu) platība tiek plānota ~ 7 000 m2, kas tiks precizēta pēc tehniskā projekta izstrādes un pēc objekta nodošanas ekspluatācijā, izstrādājot jaunu būvju inventarizācijas lietu. Visas administratīvās ēkas telpas (ar plānoto platību ~ 7 000 m2) pilnībā tiks izmantotas tikai prokuratūras iestāžu vajadzībām.

Rekonstrukcijas darbi ietver šādus projektēšanas darbus un būvdarbus – pamatu vertikālo hidroizolāciju, koka logu nomaiņu, bēniņu stāva (~ 610 m²) izbūvi, ugunsdzēsības ūdensvada izbūvi, dīzeļģenerātora nomaiņu, strāvas un vājstrāvas tīklu rekonstrukciju, ventilācijas, apkures un ūdensnesošo komunikāciju rekonstrukciju, plānojuma pielāgošanu prokuratūras iestāžu vajadzībām, telpu pilnu apdari, teritorijas labiekārtošanu, ēkas pagalma daļas piebūves nojaukšanu, fasādes fragmentu sakārtošanu, trīs liftu izbūvi.

Tālākai administratīvās ēkas Aspazijas bulvārī 7, Rīgā, pielāgošanai prokuratūras iestāžu vajadzībām, nepieciešams noteiktā kārtībā Rīgas pilsētas būvvaldē pieprasīt un saņemt plānošanas un arhitektūras uzdevumu, kā arī tajā norādītajās valsts un pašvaldības institūcijās pieprasīt tehniskos noteikumus ēkas rekonstrukcijas tehniskā projekta izstrādei. Secīgi veicama iepirkuma procedūra projektēšanas darbu iepirkumam, veicama būvprojektēšana un pēc akceptētas tehniskā projekta dokumentācijas saņemšanas veicama iepirkuma procedūra būvdarbu iepirkumam un veicami būvdarbi.

Vienlaikus, izskatot iespēju rekonstrukcijas ietvaros ēkas Aspazijas bulvārī 7, Rīgā, daļai izbūvēt papildu stāvu, tika lūgts Rīgas pilsētas būvvaldes un Valsts kultūras pieminekļu aizsardzības inspekcijas atzinums. Valsts kultūras pieminekļu aizsardzības inspekcija 2011.gada 20.jūnijā atzinumā Nr.06-10/1310 ir atbalstījusi ēkas Aspazijas bulvārī 7, Rīgā, jumta stāva rekonstrukciju, ar nosacījumu „nepiekrist jumta izbūvēm vai lielai perforācijai, ja tas būtiski izmaina kvartāla apbūves kultūrvēsturisko vidi un jumtu ainavu”. Savukārt Rīgas pilsētas būvvalde 2011.gada 6.jūlija vēstulē Nr.BV-11-3012-nd sniedza viedokli, ka neiebilst ēkas bēniņu telpu izmantošanai biroja vajadzībām un logu izbūvei jumta plaknē, norādot, ka lēmuma pieņemšanai Rīgas pilsētas būvvaldei iesniedzams atbilstoši noformēts būvniecības iesniegums – uzskaites karte telpu pārplānošanai, kam pievienojama ēkas vizualizācija. Līdz ar to jautājums par ēkas vai ēkas daļas Aspazijas bulvārī 7, Rīgā, papildu stāva izbūvi, risināms tehniskā projekta izstrādes laikā – tas ir, Rīgas pilsētas būvvaldē pieprasot ēkas rekonstrukcijai nepieciešamo Plānošanas un arhitektūras uzdevumu, pieprasījumam pievienojot sertificēta arhitekta izstrādātu būvniecības ieceres metu, kurā paredzēta papildus stāva izbūve un izstrādāta ēkas vizualizācija. Ja Rīgas pilsētas būvvaldē tiks akceptēta prokuratūras iecere par ēkas papildu stāva izbūvi, tad šādi papildu būvdarbi sadārdzinās ēkas rekonstrukcijas darbu izmaksas.

Lai uzsāktu turpmākos darbus nekustamā īpašuma (administratīvās ēkas) Aspazijas bulvārī 7, Rīgā, pielāgošanai prokuratūras iestāžu vajadzībām, ir nepieciešams Ministru kabineta lēmums par prokuratūras iestāžu pārvietošanu uz nekustamo īpašumu (administratīvo ēku) Aspazijas bulvārī 7, Rīgā, un nodrošināts nepieciešamais finansējums nomas maksas, pārcelšanās un aprīkojumu iegādes izdevumu segšanai.

Lai iespējami īsākā laika posmā nodrošinātu ar nepieciešamo finansējumu attiecīgo būvdarbu (rekonstrukcijas) uzsākšanai, optimāls risinājums būtu nekustamā īpašuma Aspazijas bulvārī 7, Rīgā, ieguldīšana VNĪ pamatkapitālā, kas nodrošinātu, ka būvniecības darbu kapitālieguldījumi tiek finansēti no VNĪ finanšu resursiem. Nekustamā īpašuma iekļaušana VNĪ pamatkapitālā ir pamatojama ar to, ka:

* pēc kapitālieguldījumu veikšanas tas tiks nodots nomā valsts pārvaldes iestādei un līdz ar to būs iespējams izveidot uzkrājumus kārtējiem un kapitālajiem remontdarbiem, kā arī lai novērstu valsts nekustamā īpašumā veikto ieguldījumu iespējamo zaudēšanas risku nekustamā īpašuma atsavināšanas gadījumā un paaugstinātu VNĪ kredītticamības (likviditātes) rādītājus;
* pēc ēkas Aspazijas bulvārī 7, Rīgā, rekonstrukcijas prokuratūras iestāžu vajadzībām, tā saglabās klasiskas biroju ēku funkcijas, kuras samērā īsā laika posmā ir pielāgojamas arī citu valsts iestāžu vajadzībām, ja tas būs nepieciešams, vai, ja nav valsts iestāžu pieprasījuma, tā tiek iznomāta privātpersonām ar nosacījumu, ja konkrētā laika posmā būs adekvāts tirgus pieprasījums pēc šāda rakstura un apjoma biroja telpām;
* ēka Aspazijas bulvārī 7, Rīgā, neatbilst diviem būtiskiem kritērijiem, kas svarīgi, lai minēto nekustamo īpašumu saglabātu valsts īpašumā, proti:
1. nav valstiski nozīmīgs valsts nekustamais īpašums – nav, piemēram, Ministru kabineta ēka, Rīgas pils u.c.;
2. nav kultūrvēsturisks piemineklis un nesatur nozīmīgas kultūrvēsturiskās vērtības, piemēram, kā memoriālie muzeji, Āraišu ezerpils, Etnogrāfiskais brīvdabas muzejs, Rundāles pils u.c.

Minētie kritēriji ir noteikti pamatojoties uz Finanšu ministrijas sagatavotā un Valsts sekretāru 2013.gada 25.jūlija sanāksmē (prot. Nr.29 12.§, VSS-1432) izsludinātā informatīvā ziņojuma „Par priekšlikumiem turpmākai Valsts nekustamā īpašuma vienotas pārvaldīšanas un apsaimniekošanas koncepcijas īstenošanai” 4.4.sadaļā „Valsts nekustamo īpašumu attīstības projektu finansēšanas varianta izvēle” noteiktajiem principiem. Kas vienlaicīgi tika ņemti vērā valsts akciju sabiedrības „Valsts nekustami īpašumi” ārkārtas akcionāru 2013.gada 4.jūlija sapulcē, lemjot par atbalstu nekustamā īpašuma (nekustamā īpašuma kadastra Nr. 0100 005 0090) Aspazijas bulvārī 7, Rīgā.

VNĪ pamatkapitāla palielināšana pozitīvi ietekmēs aizņemto finanšu resursu cenu, tādējādi samazinot ar objekta attīstību saistītās izmaksas, attiecīgi samazinot aprēķināmo nomas maksu.

Saskaņā ar Publiskas personas mantas atsavināšanas likuma 40.pantu lēmumu par valsts mantas ieguldīšanu kapitālsabiedrības pamatkapitālā pieņem Ministru kabinets, tādēļ normatīvajos aktos noteiktajā kārtībā nepieciešams sagatavot un iesniegt Ministru kabinetā rīkojuma projektu par nekustamā īpašuma (nekustamā īpašuma kadastra Nr. 0100 005 0090) Aspazijas bulvārī 7, Rīgā, kas ierakstīts zemesgrāmatā uz valsts vārda Finanšu minis­trijas personā, ieguldīšanu VNĪ pamatkapitālā.

* 1. **Nomas maksas izdevumu segšanai nepieciešamais papildu finansējums un ietekmes uz valsts budžetu novērtējums**

Prokuratūras budžetā 2012.gadā faktiskie izdevumi par zemes un telpu nomu kopā bija LVL 40 328 lati (EUR 57 382) (komunālajiem pakalpojumiem kopā bija LVL 56 217 (EUR 79 990)) (informāciju par nekustamiem īpašumiem no kuru telpām prokuratūras iestādes tiek plānots pārvietot uz nekustamo īpašumu Aspazijas bulvārī 7, Rīgā, skat. tabulā 20.lpp.).

*Faktiskie izdevumi*

|  |  |  |  |  |
| --- | --- | --- | --- | --- |
| **Nr.****p.k.** | **Nekustamā īpašuma adrese** | **Izdevumi zemes nomas maksai** | **Izdevumi telpu nomas maksai** | **Kopā izdevumi zemes un telpu nomas maksai** |
| 1 | Dzirnavu ielā 113, Rīgā | 21 651 | x | 21 651 |
| 2 | Kr.Valdemāra ielā 17a, Rīgā | x | 7 041 | 7 041 |
| 3 | Stabu ielā 89, Rīgā | x | 4 290 | 4 290 |
| 4 | Daugavgrīvas ielā 58, Rīgā | x | 4 874 | 4 874 |
| 5 | E.Smiļģa ielā 44, Rīgā | x | 2 472 | 2 472 |
| **KOPĀ (LVL):** | **21 651** | **18 677** | **40 328** |
| **KOPĀ (EUR):** | **30 807** | **26 575** | **57 382** |

Būvniecības projekta „Administratīvās ēkas Aspazijas bulvārī 7, Rīgā, rekonstrukcija” ietvaros minētās ēkas rekonstrukcijas darbu provizoriskās izmaksas un provizoriskais nomas maksas apmērs aprēķināts aptuveni, balstoties uz 2011.gada 31.oktobra SIA arhitektu studijas „L’Escala” izstrādāto projektēšanas priekšlikumu administratīvās ēkas (telpu) pielāgošanai prokuratūras iestāžu vajadzībām Aspazijas bulvārī 7, Rīgā.

Būvniecības projekta īstenošanai atbilstoši provizoriskajam būvniecības aktivitāšu laika grafikam, nepieciešami 46 mēneši (skat. pielikumu).

Rekonstrukcijas darbu provizoriskās izmaksas tiek plānotas LVL 6,8 milj. apmērā bez PVN (EUR 9,7 milj. apmērā bez PVN), telpu provizoriskās nomas maksas apmērs, kas prokuratūrai būs jāmaksā VNĪ, vidēji gadā tiek plānots LVL 819,5 tūkst. apmērā ar PVN (EUR 1 166,0) tūkst. apmērā ar PVN). Veicot būvniecības projekta „Administratīvās ēkas Aspazijas bulvārī 7, Rīgā, rekonstrukcija” īstenošanas ilgtermiņa ietekmes novērtējumu uz vispārējās valdības budžeta bilanci, atbilstoši EKS’95 metodoloģijai un saskaņā ar Finanšu ministrijas sagatavotā un Valsts sekretāru 2013.gada 25.jūlija sanāksmē (prot. Nr.29 12.§, VSS-1432) izsludinātā informatīvā ziņojuma „Par priekšlikumiem turpmākai Valsts nekustamā īpašuma vienotas pārvaldīšanas un apsaimniekošanas koncepcijas īstenošanai” 4.4.sadaļā „Valsts nekustamo īpašumu attīstības projektu finansēšanas varianta izvēle” noteiktajiem principiem, tika izvērtēti iespējamie divi finansēšanas modeļi (skat. pielikumā):

1. I finansēšanas modelis – kapitālieguldījumi tiek finansēti no VNĪ piesaistītiem līdzekļiem un iekļauti nomas maksā;
2. II finansēšanas modelis – kapitālieguldījumi tiek finansēti no valsts budžeta dotācijas, palielinot VNĪ pamatkapitālu.

Ņemot vērā būvniecības projekta īstenošanas ilgtermiņa ietekmes novērtējuma uz vispārējās valdības budžeta bilanci, atbilstoši EKS’95 metodoloģijai, secinājumus (skat. pielikumu):

* abi finansēšanas modeļi rada negatīvu ietekmi uz vispārējās valdības budžeta bilanci – galvenokārt kapitālieguldījumu veikšanas fāzē, t.i. 2014., 2015. , 2016. un 2017.gadā,
* būvniecības projekta īstenošana, izmantojot II finansēšanas modeli, rada īpaši negatīvu ietekmi uz VNĪ saimnieciskās darbības rādītājiem, 30 gadu laikā veidojot zaudējumus LVL 6 904 035 apmērā (EUR 9 823 557),
* no fiskālas ietekmes viedokļa izšķiroši nozīmīgas atšķirības abiem finansēšanas modeļiem nav konstatējamas,

un to, ka nekustamais īpašums Aspazijas bulvārī 7, Rīgā, tiks ieguldīts VNĪ pamatkapitālā, būvniecības projekta finansēšanu nepieciešams īstenot, izmantojot I finansēšanas modeli – kapitālieguldījumus finansējot no VNĪ piesaistītiem finanšu līdzekļiem un nomas maksas apmērā ietverot kapitālieguldījumus, kas tiek segti nomas perioda laikā (20 gados).

Būvniecības projekta izmaksas ir provizoriskas un ir precizējamas pēc tehniskā projekta izstrādes, pēc būvniecības iepirkuma procedūras veikšanas (t.sk. būvniecības līguma noslēgšanas) un rekonstrukcijas darbu laikā, gan pēc būves (administratīvās ēkas) nodošanas ekspluatācijā.

1. **Priekšlikumi turpmākai rīcībai**

 Ņemot vērā informatīvajā ziņojumā minēto, kā arī, lai nodrošinātu nekustamā īpašuma (administratīvās ēkas) Aspazijas bulvārī 7, Rīgā, rekonstrukciju, piemērojot to prokuratūras iestāžu vajadzībām, darba grupa ierosina izvērtēt šādus priekšlikumus turpmākai rīcībai:

* + - 1. Konceptuāli atbalstīt prokuratūras iestāžu izvietošanu nekustamajā īpašumā (nekustamā īpašuma kadastra Nr. 0100 005 0090) Aspazijas bulvārī 7, Rīgā.
			2. Atbalstīt valsts nekustamā īpašuma (nekustamā īpašuma kadastra Nr. 0100 005 0090) Aspazijas bulvārī 7, Rīgā, ieguldīšanu valsts akciju sabiedrības „Valsts nekustamie īpašumi” pamatkapitālā, tādējādi rekonstrukcijas darbu izdevumus sedzot no valsts akciju sabiedrības „Valsts nekustamie īpašumi” finanšu resursiem un pēc objekta nodošanas ekspluatācijā iekļaujot nomas maksā.
			3. Uzdot Tieslietu ministrijai sadarbībā ar Ģenerālprokuratūru un Finanšu ministriju divu mēnešu laikā normatīvajos aktos noteiktajā kārtībā iesniegt Ministru kabinetā rīkojuma projektu, paredzot Prokuratūras ilgtermiņa saistības 2017.gadā un turpmākajos gados minētā objekta provizoriskās nomas maksas segšanai valsts akciju sabiedrībai „Valsts nekustamie īpašumi”, kā arī komunālo maksājumu, pārcelšanās un aprīkojuma iegādes izdevumu apmēra iekļaušanu Prokuratūras valsts pamatbudžeta bāzes izdevumos 2017.gadam, vienlaikus norādot būvniecības (rekonstrukcijas) darbu plānotos pabeigšanas un nomas līgumsaistību sākuma termiņus.

Tieslietu ministrs J.Bordāns

24.10.2013. 14:53

6998

A.Rācene-Krūmiņa

67036734, Agnese.Racene-Krumina@tm.gov.lv